KIRJALLINEN KYSYMYS P-0371/03 esittäjä(t): Reino Paasilinna (PSE) komissiolle. Stemnitsa-tankkerialuksen liikkuminen Suomenlahden jäissä.



Virallinen lehti nro 222 E , 18/09/2003 s. 0189 - 0190



KIRJALLINEN KYSYMYS P-0371/03 esittäjä(t): Reino Paasilinna (PSE) komissiolle (7. helmikuuta 2003) Aihe: Stemnitsa-tankkerialuksen liikkuminen Suomenlahden jäissä Kreikkalainen säiliöalus Stemnitsa seilaa Suomen viranomaisten toistuvista pyynnöistä ja hälyttävistä varoituksista huolimatta Suomenlahdella öljynkuljetustehtävässä. Alus on ahtaille vesireiteille suuri, 274 metrin pituinen, ja jäävahvistettu kevyesti vain keulasta. Suomenlahden jäätilanne on nyt poikkeuksellisen vaikea. Monimetrisissä ahtojäissä näin suuri ja heikko alus voi rusentua katastrofaalisin seurauksin. Suomen merenkulkuviranomaiset pitävät Stemnitsan liikkumista vakavana ympäristöriskinä erittäin haavoittuvalla Itämerellä, varsinkin kun siihen on lastattu öljyä. Venäjä ei kuitenkaan pidä alusta jääkelvottomana, eivätkä neuvottelut viranomais- ja ministeritasolla ole tuoneet ratkaisua ongelmaan. Tällä hetkellä Stemnitsa matkustaa kohti Venäläistä Koiviston (Primorskin) öljysatamaa, josta sen pitäisi hakea yli 100 000 tonnin raakaöljylasti. Aluksen etenemistä auttaa vain yksi jäänmurtaja, joka ei riitä pitämään jäitä poissa sen edestä. Alus onkin jäänyt jo useita kertoja kiinni jäihin. Samanaikaisesti jääolot hyvin karikkoisella reitillä Suomenlahdella ovat jatkuvasti vaikeutuneet. Venäjän satamiin matkalla olevia muita aluksia on jo kymmenittäin jäämotissa eri paikoissa Suomenlahdella. Mitä komissio aikoo tehdä vakavan ympäristöuhkan estämiseksi Euroopan unionin sisävesillä ja miten se aikoo puuttua toistuvasti välinpitämättömien venäläisviranomaisten toimiin? Loyola de Palacion komission puolesta antama vastaus (13. maaliskuuta 2003) Komissio on tietoinen merenkulun ongelmista Suomenlahdella ja jakaa Suomen viranomaisten huolen öljyn kuljetuksista vallitsevissa olosuhteissa. Komissio on useaan otteeseen tähdentänyt, että tarvitaan kiireellisiä yhteisiä toimia uusien katastrofien ehkäisemiseksi unionin aluevesillä. Prestige-aluksen onnettomuuden jälkeen komissio antoi 3. joulukuuta 2002 tiedonannon(1) merenkulun turvallisuuden parantamisesta. Tämän jälkeen neuvosto antoi asiasta yksimielisesti varsin kunnianhimoiset päätelmät. Mitä tulee vaarallisten rahtien merikuljetuksiin kansainvälisillä vesillä jäsenvaltioiden rannikoiden edustalla, komissio pitää tarpeellisena tehdä kansainväliseen merioikeuteen muutoksia, jotta voitaisiin tasapainoisemmin sovittaa yhteen yhtäältä vapaan liikkuvuuden periaate ja toisaalta rantavaltioiden edut. Rantavaltioilla on luonnollisesti oltava mahdollisuus suojata rannikkonsa mahdollisilta riskeiltä. Näissä puitteissa komissio on pyytänyt kaikkia unionin naapurivaltioita, muita tärkeitä kumppaneita sekä kansainvälisiä järjestöjä ja YK:ta ryhtymään tiukempiin toimiin merenkulusta aiheutuvan merten pilaantumisen vähentämiseksi kansainvälisen lainsäädännön keinoin. Tämän tueksi se on pyytänyt kaikkia jäsenvaltioita edistämään aktiivisesti kansainvälisen merioikeuden uudistamista YK:ssa, kansainvälisessä merenkulkujärjestössä IMO:ssa ja muissa toimivaltaisissa elimissä vastaamaan uuden vuosisadan turvallisuustarpeita. Komissio tutkii parhaillaan toimivaltansa rajoissa ja yhdessä Venäjän viranomaisten kanssa kysymystä öljykuljetusten ehdoista Itämerellä. (1) KOM(2002) 681 lopullinen.